Diari Oficial de la Generalitat Valenciana


Sumari del DOGV 8692, del 05-12-2019 (2019/11773)

RESOLUCIÓ de 27 de novembre de 2019, del director general de Relacions amb les Corts, per la qual es publica el conveni entre Turisme Comunitat Valenciana i la Mancomunitat Intermunicipal Vall del Pop per al desenvolupament del programa Tourist Info, a través del manteniment i actualització en aquesta xarxa de l'oficina d'informació turística de la mancomunitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8692

Data del DOGV
:   05-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/11024


Data del document
:   27-11-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 27 de novembre de 2019, del director general de Relacions amb les Corts, per la qual es publica el conveni entre Turisme Comunitat Valenciana i la Mancomunitat Intermunicipal Vall del Pop per al desenvolupament del programa Tourist Info, a través del manteniment i actualització en aquesta xarxa de l'oficina d'informació turística de la mancomunitat. [2019/11401]  
Turisme Comunitat Valenciana i la Mancomunitat Intermunicipal Vall del Pop han subscrit, prèvia tramitació reglamentària, el dia 3 d'octubre de 2019, el conveni per al desenvolupament del programa Tourist Info, a través del manteniment i actualització en aquesta xarxa de l'oficina d'informació turística de la mancomunitat, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 26 de novembre de 2019 i número 1358/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 27 de novembre de 2019.- El director general de Relacions amb les Corts: Antonio Torres Salvador.  
  
  
Conveni tipus de col·laboració entre Turisme Comunitat Valenciana i la Mancomunitat Intermunicipal de Vall del Pop per al desenvolupament del programa Tourist Info, a través del manteniment i actualització en aquesta xarxa de l'oficina d'informació turística de la mancomunitat.  
  
València, 3 d'octubre de 2019  
  
Reunits  
D'una part, Francesc Colomer Sánchez, secretari autonòmic de Turisme i president de Turisme Comunitat Valenciana, en virtut del que disposa el Decret 151/2018, de 21 de setembre, del Consell, pel qual es nomena la persona titular de la Secretaria Autonòmica de Turisme de la Generalitat (DOGV 24.09.2018), i en l'article 19 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 12.07.2019), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de l'esmentada entitat de dret públic, als efectes d'aquest document, és el siti a València, carrer de la Democràcia, 77, Ciutat Administrativa 9 d'Octubre, torre II, planta tercera.  
  
La seua legitimació i representació per a aquest acte es deriva del que estableix l'apartat dos e de l'article 5 de l'esmentat Decret 209/2004, de 8 d'octubre, en la virtut del qual el president de Turisme Comunitat Valenciana exercirà la representació permanent de Turisme Comunitat Valenciana en la signatura de convenis, i es troba autoritzada la signatura d'aquest conveni per l'Acord del Consell de data de 8 de febrer de 2019, conformement amb el que estipula, per als convenis tipus, la disposició addicional tercera del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre (DOGV 7379, 13.10.2014).  
  
I d'una altra, Joan Miquel Garcés Font, president de la Mancomunitat Intermunicipal Vall del Pop, que intervé en nom i representació d'aquesta entitat, subjecta als estatuts que la regeixen en l'actualitat, com a entitat supramunicipal voluntària, a la Llei 7/1985, de 2 d'abril, reguladora de les bases de règim local, a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i a les altres disposicions vigents i d'aplicació a les entitats locals.  
  
La seua legitimació i representació per a aquest acte es deriva de la seua condició i càrrec de president de la Mancomunitat, designat per l'Acord del Ple del Consell de la Mancomunitat de data 29 de juliol de 2019, i de l'acord adoptat pel Ple del Consell de la referida Mancomunitat en data 26 de setembre de 2019.  
  
Totes les persones compareixents,  
  
Exposen  
I. Turisme Comunitat Valenciana té, com a finalitats, entre d'altres, l'execució, la coordinació i l'impuls d'accions de promoció i desenvolupament del sector turístic a la Comunitat Valenciana; la potenciació d'aquesta oferta mitjançant el suport a la comercialització, la informació i la difusió del producte turístic de la Comunitat Valenciana i, en general, a la realització de les activitats necessàries per a una millor promoció de l'oferta turística de la Comunitat Valenciana.  
D'acord amb l'esmentada finalitat, i a l'empara de l'article 42 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, Turisme Comunitat Valenciana té aprovats, entre els plans per a l'any en curs, la línia d'actuació corresponent a la Xarxa d'Oficines d'Informació Turística ?Xarxa Tourist Info?, destinada al manteniment i l'ampliació d'una xarxa de tals característiques, que siga homogènia quant a la cobertura, el contingut informatiu, els instruments de suport i els mecanismes interactius d'aquesta, per a oferir a la persona visitant de la Comunitat Valenciana un conjunt integral de serveis, amb el propòsit de millorar el grau de satisfacció dels i de les turistes, i optimitzar la gestió de l'experiència turística i la comunicació i difusió dels productes turístics de la Comunitat Valenciana.  
  
II. Amb data 3 de novembre de 2000, l'Agència Valenciana del Turisme, va subscriure un conveni de col·laboració amb la Mancomunitat Intermunicipal Vall del Pop amb l'objecte que la oficina d'informació turística d'aquesta mancomunitat, denominada Tourist Info Vall del Pop s'integrara en la Xarxa Tourist Info de la Comunitat Valenciana.  
Aquell conveni de data 3 de novembre de 2000 està afectat per la Llei 40/2015, d'1 d'octubre, de règim jurídic del sector públic (BOE 236, 02.10.2015), de forma singular per la disposició addicional huitena, i pel Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre (DOGV 7379, 13.10.2014), per la qual cosa se'n requereix l'adaptació als seus termes.  
III. Turisme Comunitat Valenciana té la disposició a mantindre i actualitzar la col·laboració amb la Mancomunitat Intermunicipal Vall del Pop, per a l'adequat funcionament de l'oficina d'informació turística de la mancomunitat, denominada Tourist Info i la seua coordinació, atés que considera de gran interés aquesta actuació, tant pel que fa a l'oferta turística de la Mancomunitat Intermunicipal Vall del Pop, com al seu potencial turístic.  
IV. La Mancomunitat Intermunicipal Vall del Pop té interés a mantindre i actualitzar la Oficina Tourist Info Vall del Pop adscrita a la Xarxa Tourist Info, per a la qual cosa ha sol·licitat la col·laboració, en els aspectes que després es diran, de Turisme Comunitat Valenciana, i està disposat a assumir els compromisos i obligacions que més endavant es detallen.  
V. Per a ambdues institucions signatàries, el millor posicionament i coneixement nacional i internacional de la Comunitat Valenciana i de la Mancomunitat Intermunicipal Vall del Pop suposen un valor afegit per a la consecució dels seus propis objectius i el millor desenvolupament de les seues finalitats i competències. En aquest sentit, les dues parts tenen la disposició a reforçar la col·laboració per a millorar els serveis d'informació turística que s'ofereixen en Mancomunitat Intermunicipal Vall del Pop. I estan disposades a realitzar les actuacions que més endavant s'estableixen, especialment aquelles que es reconeixen com a prioritàries: perfil del personal, identificació corporativa del servei Tourist Info, cobertura informativa homogènia, i territorialment de tota la Comunitat Valenciana, intercanvi d'informació turística i col·laboració en els sistemes estadístics i d'avaluació del servei, consolidació i participació activa en les eines d'atenció i en els sistemes de qualitat turística, entre altres aspectes, sota la coordinació de Turisme Comunitat Valenciana en el marc del Programa de la Xarxa Tourist Info.  
  
A aquests efectes, ambdues parts consideren convenient l'atorgament d'aquest conveni de col·laboració entre Turisme Comunitat Valenciana i la Mancomunitat Intermunicipal Vall del Pop, com a instrument idoni d'articulació de les condicions en què es realitzarà la col·laboració de les actuacions descrites.  
Per tot el que s'ha exposat, les parts, que es reconeixen capacitat legal suficient per a aquest acte, i en la representació que ostenten,  
  
ACORDEN  
  
Primer. Objecte del conveni  
Turisme Comunitat Valenciana i la Mancomunitat Intermunicipal Vall del Pop es comprometen a prestar-se col·laboració en el desenvolupament del Programa de la Xarxa Tourist Info, i cooperar en el funcionament i l'operativitat plena de la oficina d'informació turística situada en la Mancomunitat Intermunicipal Vall del Pop, municipi de Xaló, denominada Tourist Info Vall del Pop, que quedarà integrada en la Xarxa Tourist Info de la Comunitat Valenciana. Aquest programa té per finalitat, oferir un ampli servei d'informació de l'oferta turística de la Mancomunitat Intermunicipal Vall del Pop, així com del conjunt de productes turístics de la Comunitat Valenciana.  
L'oficina Tourist Info prestarà un servei d'informació turística a la persona viatgera i a la persona turista de la Mancomunitat Intermunicipal Vall del Pop, en particular, i de la Comunitat Valenciana, en general, amb un horari el més ampli possible i amb personal depenent de la Mancomunitat Intermunicipal Vall del Pop, amb un perfil professional adequat a les funcions pròpies de la informació turística, i específicament, amb un domini elevat d'anglés i almenys una altra llengua europea, preferentment alemany o francés, a més del compliment del pla de formació anual de la Xarxa Tourist Info.  
  
  
Segon. Oficina que s'adhereix a la Xarxa Tourist Info  
La col·laboració a prestar per Turisme Comunitat Valenciana, derivada d'aquest conveni, es refereix a la següent Oficina Tourist Info, situada en l'esmentada mancomunitat:  
1. Tourist Info Vall del Pop, passeig de l'Albereda, s/n, 03430 Xaló.  
L'objecte del conveni podrà ser ampliat a altres oficines d'informació turística o punts d'informació temporal de la Mancomunitat, sempre que hi haja acord exprés i escrit entre ambdues parts, mitjançant documents annexos de desenvolupament del present conveni.  
  
Tercer. Obligacions de Turisme Comunitat Valenciana  
La col·laboració a prestar per Turisme Comunitat Valenciana es fonamenta, no només respecte en una infraestructura merament material, sinó també a dotar l'oficina Tourist Info més amunt esmentada, objecte del present conveni, de les tecnologies adequades per al desenvolupament efectiu de les bases de dades turístiques, en col·laboració amb Turisme Comunitat Valenciana, l'accés efectiu als sistemes d'informació de Turisme Comunitat Valenciana, l'intercanvi i la comunicació en les respectives funcions entre les diferents oficines de la Xarxa Tourist Info, com també en la formació del personal tècnic i informador i en els procediments de servei en l'oficina esmentada, homogenis en tot cas amb la resta d'oficines de la Xarxa Tourist Info.  
En concret, Turisme Comunitat Valenciana es compromet a prestar col·laboració i ajuda de la forma que a continuació es determina:  
  
A) Mantenint la corresponent cessió d'ús de la imatge i decoració de l'oficina pel que fa a mobiliari, retolació, cartelleria, suports de material informatiu, material de promoció, i infraestructura informàtica, efectuada en el seu moment, en compliment dels termes del conveni d'adhesió a la Xarxa de 3 de novembre de 2000, esmentat en l'apartat II de la part expositiva del present conveni.  
Per a dur a terme, si escau, l'actualització de l'esmentada cessió, es formalitzarà l'acte jurídic tal com preveuen els articles 90 i següents de la Llei 14/2003, de 10 d'abril, de patrimoni de la Generalitat, amb l'informe previ del departament de què depenen els béns, i valoració d'aquests.  
Aquesta imatge en el seu conjunt respon al criteri homologat de la Xarxa d'Oficines d'Informació Turística de la Comunitat Valenciana, Xarxa Tourist Info, tal com figura en el document que, com a annex, s'incorpora al present conveni.  
En cas que calga actualitzar la cessió d'ús, a favor de la Mancomunitat, de mobiliari, de decoració, d'infraestructura informàtica o d'altres elements no consumibles, s'ha d'efectuar la corresponent inscripció en l'inventari i l'atorgament d'una acta de lliurament a la Mancomunitat dels elements afectats.  
B) Posant a la disposició de l'oficina Tourist Info de la Mancomunitat Intermunicipal Vall del Pop, tant en suport informàtic com documental, les bases de dades i la informació turística de caràcter públic que disposa Turisme Comunitat Valenciana, no afectades per la Llei orgànica 3/2018, de 5 de desembre, de protecció de dades de caràcter personal i garantia dels drets digitals i el Reglament (UE) 2016/679, del Parlament Europeu, i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades.  
C) Possibilitant l'acció coordinada de l'oficina Tourist Info Vall del Pop, amb la resta de les oficines de la Xarxa de la Generalitat, mitjançant les visites periòdiques de la persona coordinadora designada per Turisme Comunitat Valenciana per a aquestes finalitats. En aquestes visites periòdiques es durà a terme el seguiment de l'ús de les eines comunes de la Xarxa, protocols d'atenció a la persona turista, manteniment de les instal·lacions, recepció de propostes de millora, i solució de problemes tècnics, entre altres qüestions.  
D) Col·laborant en la determinació del perfil professional del personal que preste els seus serveis en l'esmentada oficina, així com en la formació i reciclatge professional d'aquest, mitjançant l'impuls de cursos, convocatòries de beques de formació i altres accions. En aquest sentit, Turisme Comunitat Valenciana podrà proporcionar l'assessorament tècnic i participació, prèvia sol·licitud de la Mancomunitat, en els processos de selecció del personal de referència.  
E) Recolzant i millorant la qualitat dels suports informatius realitzats per la Mancomunitat Intermunicipal Vall del Pop per a promocionar l'oferta turística local, mitjançant la coordinació i l'assessorament tècnic de la persona coordinadora per a la realització de publicacions, material gràfic i audiovisual.  
F) Recolzant i millorant la gestió de la qualitat, com a estratègia bàsica del servei que ofereixen les oficines Tourist Info, i aportant les eines i els procediments per a la millora contínua dels processos i l'aplicació de criteris d'excel·lència en l'atenció al turista de la Mancomunitat Intermunicipal Vall del Pop. Per a això, Turisme Comunitat Valenciana posarà a la disposició de l'oficina objecte del present conveni les procediments de qualitat, les eines estadístiques i d'enquestes i els estudis de satisfacció de la Xarxa Tourist Info.  
G) Turisme Comunitat Valenciana publicarà el text íntegre del conveni, una vegada subscrit, tal com estableix l'article 9.1.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i en el Diari Oficial de la Generalitat Valenciana (DOGV), segons determina l'article 111.3 de la Llei 8/2010, de 23 de juny, de la Generalitat, de règim local de la Comunitat Valenciana.  
  
Quart. Obligacions de la mancomunitat  
La Mancomunitat Intermunicipal Vall del Pop, en integrar-se la seua oficina d'Informació Turística en la Xarxa Tourist Info, es compromet a:  
A) Sostindre econòmicament i materialment l'esmentada oficina Tourist Info Vall del Pop, i afrontar la totalitat de despeses corrents i del personal necessari per a l'adequat funcionament de la Oficina.  
B) Procurar, en tot moment, la qualitat en la prestació dels serveis per part de l'oficina, amb un horari de funcionament i atenció al públic de caràcter flexible i perfectament adaptat al que, amb caràcter general, està establit per al conjunt de la Xarxa d'Oficines d'Informació Turística de la Generalitat.  
C) Disposar de personal al capdavant de l'Oficina Tourist Info Vall de Pop, amb un perfil professional adequat i amb l'estabilitat laboral suficient per a donar continuïtat a les diverses tasques que s'exerceixen en les oficines Tourist Info; tot això, respectant l'autonomia de la Mancomunitat en la política de contractació de personal. En aquest sentit, la Mancomunitat podrà sol·licitar a Turisme Comunitat Valenciana l'assessorament tècnic i participació en els processos de selecció del personal de referència.  
D) Concedir tots els permisos oportuns al personal de l'Oficina Tourist Info per a poder assistir als diferents cursos de formació i reciclatge que programe Turisme Comunitat Valenciana.  
E) Mantindre la imatge de l'oficina Tourist Info Vall del Pop, d'acord amb la resta de la Xarxa Tourist Info de la Generalitat. S'entén comprés en el concepte d'imatge, els elements decoratius, els uniformes del personal, el material d'informació, els rètols, etc. La Mancomunitat haurà de comunicar a Turisme Comunitat Valenciana qualsevol deterioració o menyscapte que es produïsca en el mobiliari i un altre material subministrat per Turisme Comunitat Valenciana. Haurà de ser objecte de consulta, també amb Turisme Comunitat Valenciana qualsevol material o suport d'informació o publicitat que haja de ser distribuït en l'esmentada oficina de Turisme.  
F) Consultar, igualment, amb Turisme Comunitat Valenciana, i comptar amb el seu corresponent vistiplau, la instal·lació, utilització i manteniment de qualsevol altra base de dades diferents o eina informàtica que les substituïsca, independentment de l'àmbit territorial que comprenga, i que requerisca la utilització dels equips propis informàtics cedits per Turisme Comunitat Valenciana.  
G) Col·laborar amb Turisme Comunitat Valenciana en el manteniment dels sistemes d'informació turística entesos com a bases de dades de la Xarxa Tourist Info, Portal turístic i xarxes socials turístiques de la Comunitat Valenciana, entre altres, i tindre a la disposició de les persones usuàries de l'Oficina Tourist Info Vall del Pop informació de totes les destinacions de la Comunitat Valenciana, i especialment els següents materials:  
- Materials editats per Turisme Comunitat Valenciana referits al conjunt de la Comunitat Valenciana.  
- Material editat per la Mancomunitat Intermunicipal Vall del Pop.  
  
- Material editat pels patronats provincials de Turisme d'Alacant, Castelló i València.  
- Material editat per altres entitats locals que tinguen com a objectiu difondre l'oferta turística dels diferents municipis de la Comunitat Valenciana.  
- Material editat per altres agents del sector turístic, públics o privats, de la Comunitat Valenciana, subjectes a la legalitat, que aporten informació sobre ofertes concretes d'interés per a les persones visitants.  
Només es prestarà informació sobre l'oferta degudament legalitzada conforme a la normativa vigent.  
H) Facilitar les accions necessàries per a la senyalització d'accés de l'oficina Tourist Info Vall de Pop.  
I) Participar en els objectius de qualitat de la Xarxa Tourist Info, de forma singular mitjançant el seguiment dels estàndards, eines i procediments definits per Turisme Comunitat Valenciana per a la Xarxa Tourist Info, tant per a l'atenció postvenda presencial com per a la remota.  
  
J) Participar activament en els sistemes de recollida i intercanvi d'informació estadística de la Xarxa Tourist Info, estudis sobre aquesta matèria promoguts per Turisme Comunitat Valenciana, avaluació del servei a través d'enquestes, visites presencials, etc.  
K) Designar les persones representants ordinàries en l'òrgan de seguiment mixt previst en l'apartat cinqué d'aquest conveni.  
L) La Mancomunitat Intermunicipal Vall del Pop publicarà el text íntegre del conveni, una vegada subscrit, en la web de la Mancomunitat, conforme al que es disposa en els articles 9.1.c i 10.3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Cinqué. Comissió de seguiment del present conveni  
Es crea una comissió de seguiment del present conveni amb les funcions següents:  
- Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes; s'inclourà a aquest efecte la solució, en primera instància, de les controvèrsies d'interpretació i compliment que puguen plantejar-se respecte del conveni subscrit.  
  
- Informar les parts dels retards i incidències que es puguen presentar durant l'execució del conveni.  
- Emetre un informe o valoració final sobre el grau de compliment dels objectius consignats en el conveni subscrit.  
La comissió de seguiment estarà constituïda de forma paritària per quatre representants, nomenats o nomenades per ambdues parts de comú acord, que presidirà la persona designada pel president de Turisme Comunitat Valenciana, qui també nomenarà el secretari de la comissió.  
  
La Comissió de seguiment es reunirà almenys una vegada a l'any i sempre que ho sol·licite qualsevol de les parts.  
En la designació de les persones que representen la Generalitat es procurarà la presència equilibrada de dones i homes, en aplicació del previst en el II Pla d'igualtat de dones i homes de l'Administració de la Generalitat, aprovat per l'Acord de 10 de març de 2017, del Consell.  
  
Els informes i actes de seguiment s'elevaran a la unitat o departament administratiu de Turisme Comunitat Valenciana que gestiona la Xarxa Tourist Info i al Departament de Turisme de la Mancomunitat Intermunicipal Vall del Pop.  
El seu funcionament i adopció d'acords es regularan pel previst en els articles 15 i següents de la Llei 40/2015, d'1 d'octubre, de règim jurídic del sector públic.  
  
Sisé. Carència de contingut econòmic  
El present conveni de col·laboració no té contingut econòmic; per tant, els costos i pressupostos que es puguen derivar de les actuacions específiques establides en aquest conveni, seran desenvolupades per cada organisme en l'àmbit de les respectives competències i pressupostos.  
L'aplicació i execució d'aquest conveni, inclosos tots els actes jurídics que pogueren dictar-se en l'execució i desenvolupament, no podrà suposar obligacions econòmiques per a la Generalitat, i en tot cas, haurà de ser atesa amb els seus mitjans personals i materials.  
Quan per a la consecució d'algun dels objectius d'aquest conveni siguen precises activitats diferents de les que en aquest s'observen, on siga necessària la intervenció simultània d'ambdues institucions, es formalitzaran els convenis específics de col·laboració oportuns, en els quals s'indicarà la naturalesa de la col·laboració, el cost, el temps de realització, l'assignació econòmica, així com qualsevol altra obligació o contraprestació que corresponga a cadascuna de les parts.  
  
  
Seté. Vigència i extinció del present conveni  
Aquest conveni produirà efectes des de la seua signatura i el termini de durada d'aquest serà de quatre anys.  
D'acord amb els termes de l'article 49.h 2a de la Llei 40/2015, de règim jurídic del sector públic, en qualsevol moment abans de la finalització del termini previst de quatre anys, les parts signants del conveni podran acordar-ne unànimement la pròrroga per un període de fins a quatre anys addicionals, o l'extinció, sense que la pròrroga comporte cap obligació econòmica per a Turisme Comunitat Valenciana.  
El conveni també es podrà modificar o resoldre per acord d'ambdues parts, o a instàncies de Turisme Comunitat Valenciana per incompliment per part de la Mancomunitat de les estipulacions previstes en aquest. En tot cas, les parts es comprometen a acabar aquelles activitats que es troben en curs, que es finalitzaran en la forma acordada per la comissió de seguiment.  
  
Huité. Resolució del conveni anterior d'adhesió a la Xarxa Tourist Info  
Les parts, d'igual manera, acorden resoldre el conveni d'adhesió a la Xarxa Tourist Info de la Comunitat Valenciana subscrit entre els dos organismes el 3 de novembre de 2000.  
  
Nové. Jurisdicció  
La resolució de les qüestions litigioses que puguen sorgir respecte a aquest conveni se sotmetrà a la Jurisdicció Contenciosa Administrativa.  
Les parts compareixents, en la representació que cadascuna ostenta, una vegada llegit el present document, i en prova de conformitat amb el seu contingut íntegre, el subscriuen i signen, per duplicat exemplar, en el lloc i en la data al principi indicats.  
  
El president de Turisme Comunitat Valenciana: Francesc Colomer Sánchez.  
El president de la Mancomunitat Intermunicipal Vall del Pop: Joan Miquel Garcés Font.  
  
  
Annex al conveni  
  
1. Ubicació i espai  
La ubicació de l'oficina tindrà en compte els aforaments de trànsit de visitants, així com els punts d'alta concentració de públic.  
L'oficina tindrà com a mínim 50 m² per a ús públic, lavabos i un magatzem de 10 m², llevat que, a sol·licitud de la Mancomunitat degudament justificada, i amb l'informe tècnic favorable previ del departament administratiu de Turisme Comunitat Valenciana que gestiona la Xarxa Tourist Info, Turisme Comunitat Valenciana dispense d'aquestes dimensions.   
Els accessos per al públic han d'estar lliures de barreres arquitectòniques. Així mateix, l'estructura arquitectònica, tant la interna com l'externa, del local designat per la Mancomunitat, ha d'estar en perfectes condicions per a la immediata ocupació. Turisme Comunitat Valenciana, en virtut d'aquest conveni, no assumeix cap despesa derivada de la rehabilitació, remodelació o millora d'aquest.  
  
2. Imatge corporativa externa de l'oficina.  
Serà competència de Turisme Comunitat Valenciana pel que fa a elements homogenis, i es deixarà un espai per a la retolació pròpia de la Mancomunitat.  
  
3. Senyalització interna i espai d'informació.  
3.1. Senyalització interna:  
Tauler/anunci intern, el disseny del qual és competència de Turisme Comunitat Valenciana, com a element homogeni de la Xarxa d'Oficines d'Informació Turística.  
3.2. Espai d'informació:  
En els espais d'atenció i acollida o recepció de la persona visitant, s'instal·laran suports que permeten la difusió de l'oferta turística de la Mancomunitat i de la resta de la Comunitat, diferenciant-hi tres tipus d'informació:  
- Material editat per Turisme Comunitat Valenciana referit al conjunt de la Comunitat Valenciana.  
- Material editat per la Mancomunitat i/o altres entitats locals que tinguen, com a objectiu, difondre l'oferta turística dels municipis que la componen i de la zona.  
- Material editat per les empreses privades que aporten informació sobre ofertes concretes d'interés per als visitants.  
  
4. Uniformes del personal  
Serà un element homogeni en el conjunt de la xarxa.  
  
5. Decoració general  
Contindrà imatges generals de la Comunitat Valenciana i específiques de la Mancomunitat en qüestió.  
  
6. Acta d'entrega; estat de l'oficina.  
Es realitzarà un inventari del material que conté l'oficina, com també l'alçament d'una acta d'entrega del dit material.  
  
7. Horaris d'assistència al públic  
Estiu (de l'1 de juliol a l'1 d'octubre)\*:  
De dilluns a dissabte, de 10.00 a 14.00 i de 17.00 a 20.00 hores.  
Diumenge, de 10.00 a 14.00 i de 16.00 a 18.30 hores. Aquest horari regirà també en Setmana Santa/Pasqua  
Hivern \*:  
De dilluns a divendres, de 10.00 a 14.00 i de les 16.00 a 18.30 hores.  
Dissabte i diumenge, de 10.00 a 14.00 hores.  
  
(\*) Sense perjudici que la Mancomunitat Intermunicipal Vall del Pop programe horaris especials a causa de les temporades punta de recepció de visitants o justifique la disposició d'un horari més reduït, en atenció a la plantilla de l'Oficina, o a fluxos turístics, entre altres raons tècniques.